**Kulių seniūnija**

**Lūkesčiai dėl 2024 metų biudžeto**

**1**.Kulių seniūnija – viena iš pirmųjų seniūnijų, kurioje visos įstaigos buvo įkurdintos dviejuose pastatuose. Kulių gimnazijoje įsikūrė vaikų darželis ir priešmokyklinio ugdymo grupė , o Kulių kultūros centro pastate dar sutilpo seniūnija, biblioteka, ambulatorija, vietos atsirado ir kirpyklai bei bendruomenės „Alantas“ centrui . Seniai sprendimo laukianti problema , kad **kultūros centro pastatas niekaip** **nesulaukia modernizavimo**. Prieš kelis metus buvo pradėtas minėto pastato stogo remontas: dalis stogo suremontuota, o didesnioji stogo pusė vis dar laukia lėšų. Vanduo pro kiaurą stogą jau varva ir didžiojoje žiūrovų salėje. Dėl pilnai nesutvarkytų lietaus nuotekų, skęsta rūsys, jame negalime nieko padėti. Be to šis pastatas yra priedanga pavojaus atveju, todėl rūsį labai svarbu turėti sausą ir tvarkingą. Po savivaldos rinkimų, naujai išrinkta valdžia ir Meras lankėsi Kuliuose. Šis klausimas buvo aptartas, pažadėta, kad bus ruošiamas Kulių kultūros centro pastato remonto projektas. **Prašome , kad Kulių kultūros centro pastato remonto techninio projekto rengimo finansavimas būtų įtrauktas į 2024 metų biudžetą.**

**2**.Baigiantis 2020 metams, buvo pasirašyta 3 metų rangos sutartis su UAB „VVARFF“ ir pradėti **naujų Kulių kapinių įrengimo darbai**. Nors bendra naujų kapinių darbų vertė siekė virš 0,5 milijono eurų, pakilus kainoms , ji buvo perskaičiuota ir siekė jau 625 tūkst. Eur. Finansavimas kapinių įrengimui buvo skirtas tik 2 kartus: 2020 m. - 30 tūkst. Eur,2022 m. – 50 tūkst. Eur. Pilnam kapinių įrengimui liko dar labai daug darbų: apšvietimo, vandentiekio įrengimo darbai, naujo sargo namelio, kolumbariumo, 2 mašinų stovėjimo aikštelių statyba, ypač blogos būklės privažiavimo kelio remontas. Rangos sutartis su UAB „VVARFF“ jau pasibaigė. Metai iš metų Kulių kapinėse laidojimui skirto ploto vis mažėja, todėl dabar yra likę apie 20 laisvų dviviečių kapaviečių. Kulių kapinėse laidojami ne tik mūsų seniūnijos mirusieji, bet velioniai atvežami ir iš gretimų seniūnijų, Plungės, Gargždų, Klaipėdos rajono ir kitų miestų: 2017 m. palaidoti 54 mirusieji, 2018 m. – 45, 2019 m. – 42, 2020 m.- 46, 2021 m. - net 64, 2022 m. **–** 40. Didžiausia visiems matoma problema – dalis Alanto gatvės, kuria vyksta judėjimas į kapines (senosios ir naujai įrengiamos kapinės yra šalia), yra labai blogos būklės. Ji buvo planuojama remontuoti kartu su kapinių įrengimu arba net jas įrengus, bet dabar labai sunku prognozuoti, kiek dar negreitai tai bus. **Todėl prašome 2024 metų biudžete skirti lėšų vandentiekio ir apšvietimo naujose Kulių kapinėse įrengimo darbams, taip pat medžių atkuriamajai vertei kompensuoti, kai reikės išpjauti pakelėje augančius ir minėtiems darbams trukdančius medžius.** Pravedus vandentiekio ir apšvietimo tinklus, išpjovus medžius, seniūnija galės ir savo lėšomis po truputį remontuoti į kapines vedančią gatvę.

**3**.**Labai aktualia išlieka seniūnijai priklausančių kelių priežiūros ir remonto problema.** Iš KPPP gaunamos lėšos yra labai mažos ( 2023 m. gauta 29 600 Eur, 2022 m. – 29 440 Eur, 2021 m. 19 770 Eur, 2020 m. -19 550 Eur, 2019 m. – 18 910 Eur ), kainos išaugo, todėl didelių remonto darbų tokio finansavimo dėka atlikti neįmanoma. Asfalto dangoje atsirandančios duobės jau kelis metus užtaisomos šaltu asfaltu, nes kitokiu būdu remontuoti gatves su asfalto danga tiesiog neužtenka gautų lėšų. Labai trūksta pinigų kelių laistymui, pralaidų remontui, kelių žvyravimui. Seniūnijoms iš 8 programos skiriami pinigai sniego valymui, bet juos (jeigu susitaupo) galime naudoti ir kitiems kelių remonto bei priežiūros darbams. **Prašome 2024 metų biudžete 8 programoje seniūnijoms skiriamas lėšas padidinti bent 50 %.**

**4**.Jau daug metų nerimą kelia **Kulių trijų tvenkinių hidrotechninių statinių būklė**. Labai blogos būklės yra III Kulių tvenkinio hidrotechniniai statiniai (šalia „Karčemos“). Jų remontas labai brangiai kainuotų (pagal atliktą ekspertizę – apie 330 tūkst. Eur), o avarija būtų labai pavojinga ir sukeltų daug problemų. **Tikimės, kad 2024 metų biudžete bus numatytos lėšos seniūnijose esančių hidrotechninių statinių priežiūrai ir remontai, bus paskirtas už tai atsakingas asmuo.**

**5**.Kulių seniūnija dalyvavo **gatvių apšvietimo modernizavimo projekte**, kurį įgyvendinant būtų atnaujintos 10 Kulių miestelio ir 4 Kumžaičių kaimo gatvių apšvietimo sistemos. Labai gaila, kad įvykus šio projekto rangos darbų konkursui, projekto vertė labai išaugo ir Kulių seniūnijos gatvių apšvietimo modernizavimas, planuotas įgyvendinti 2023 m., nukeliamas tolesniam laikui. **Prašome į 2024 metų biudžete skirti lėšų nors dalies Kulių seniūnijos gatvių apšvietimo modernizavimui.**

**6.**Kulių seniūniją netenkina viešiesiems darbams skiriamos lėšos. Šiemet buvo skirta 11,3 tūkst. eurų ( 9,3 tūkst. eur darbo užmokesčiui ir 2 tūkst. eur prekėms), iš kurių galėjome įsidarbinti darbininkus tik 10 mėnesių (2 žmonės po 3 mėn. ir 2 žmonės po 2 mėn.). Viešuosius darbininkus dėl riboto gaunamų lėšų kiekio įsidarbiname tik nuo gegužės 1 d. Poreikis būtų bent 14-15 mėnesių. Viešiesiems darbininkams mokamas minimalus atlyginimas, kuris pastoviai didinamas, didės jis ir nuo 2024 m. sausio 1 d.. Didėja ir ūkinių prekių kainos. **Prašome 2024 m. biudžete viešiesiems darbams skiriamas lėšas padidinti 40-50%.**

**7. Komunalinio ūkio priežiūrai** seniūnija norėtų įsigyti lapų pūstuvą ir 2 naujus trimerius (paskutinis trimeris pirktas net 2017 m.), kad kokybiškai ir laiku būtų tvarkomos seniūnijai priskirtos rekreacinės teritorijos, parkai, pakelės, Kulių kapinių teritorija ir kt.